
Udruženje za industriju tekstila, odeće, kože i obuće Privredne komore Srbije, u saradnji sa Švajcarskim programom za promociju izvoza SIPPO, organizuje radionice i pilotiranje ERAT alata (EcoDesign Readiness Assessment Tool) – praktičnog alata namenjenog kompanijama iz industrije tekstila i odeće za procenu spremnosti za nove zahteve Evropske unije u oblasti ekodizajna i Digitalnog pasoša proizvoda (DPP).

ERAT alat omogućava kompanijama da na jednostavan i strukturiran način sagledaju koliko su trenutno spremne za zahteve koji proizlaze iz Uredbe o ekodizajnu održivih proizvoda (ESPR) i povezanih propisa, gde već imaju uspostavljene potrebne procese i podatke, kao i u kojim oblastima je potrebno dalje unapređenje.

Učešće na radionici posebno je značajno za kompanije koje izvoze na tržište EU, proizvode za evropske modne i tekstilne brendove, deo su međunarodnih lanaca snabdevanja ili svoje proizvode plasiraju ili planiraju da plasiraju na tržište EU. Novi zahtevi evropskog tržišta podrazumevaće sve veću dostupnost i sledljivost podataka o proizvodima, materijalima i lancima snabdevanja, a Digitalni pasoš proizvoda biće jedan od ključnih instrumenata za njihovo objedinjavanje i razmenu.

Radionice su praktičnog karaktera. Kompanije će, uz stručno vođenje Simon Zajsl (Simone Seisl), SIPPO ekspertkinje za održivi tekstil uključene u razvoj ERAT-a, direktno raditi u alatu i na primeru sopstvene kompanije proceniti trenutni nivo spremnosti, sagledati u kojim oblastima već raspolažu potrebnim podacima i procesima i identifikovati ključne prioritete za dalje unapređenje. Praktično, vođeno popunjavanje alata predstavlja centralni deo metodologije pilotiranja koju je razvio SIPPO.

Termini radionica
BEOGRAD – sreda, 2. septembar 2026. u 11.00 časova
Privredna komora Srbije, Resavska 13-15, Komorski klub, V sprat

UŽICE – četvrtak, 3. septembar 2026. u 11 časova
Regionalna privredna komora Užice, Dimitrija Tucovića 52

Važna napomena

Molimo učesnike da na radionicu ponesu laptop računar, jer će tokom praktičnog dela, uz stručno vođenje, direktno raditi u ERAT alatu i na primeru svoje kompanije prolaziti kroz proces procene spremnosti.




Prijava

Učešće na radionici potrebno je prijaviti najkasnije do 31. avgusta 2026. do 12.00 časova, na adresu tekstilikoza@pks.rs. Učešće je besplatno, a broj mesta je ograničen.

Prilikom prijave obavezno je navesti grad u kojem će predstavnik kompanije prisustvovati radionici – Beograd ili Užice.

Pozivamo kompanije da iskoriste priliku da među prvima testiraju ERAT, dobiju konkretniju sliku o svojoj spremnosti za promene koje donose ESPR i Digitalni pasoš proizvoda i svojim iskustvom i sugestijama direktno doprinesu razvoju alata prilagođenog realnim potrebama industrije.

